b'\n_START_ARTICLE_\nYakult\n_START_SECTION_\nIstorija\n_START_PARAGRAPH_\nProdukt\xc4\x85 suk\xc5\xabr\xc4\x97 japon\xc5\xb3 mikrobiologas Minoru Shirota (1899\xe2\x80\x931982), kuris 1930 m. baig\xc4\x97 medicinos studijas Tokijo universitete. Jis prad\xc4\x97jo gaminti ir prekiauti jakultu 1935 m. Produkto pavadinimas kildinamas i\xc5\xa1 esperanti\xc5\xa1ko \xc5\xbeod\xc5\xbeio jahurto, rei\xc5\xa1kian\xc4\x8dio jogurt\xc4\x85. Nuo tada Yakult suk\xc5\xabr\xc4\x97 g\xc4\x97rim\xc5\xb3, turin\xc4\x8di\xc5\xb3 bifidobakterij\xc5\xb3 Bifidobacterium breve, linij\xc4\x85 Japonijos rinkai, taip pat panaudojo savo laktobacil\xc5\xb3 tyrimus kosmetikos priemoni\xc5\xb3 k\xc5\xabrimui. V\xc4\x97liau Yakult Honsha suvaidino pagrindin\xc4\xaf vaidmen\xc4\xaf kuriant chemoterapin\xc4\xaf vaist\xc4\x85 irinotekan\xc4\x85 (Camptosar, CPT-11)._NEWLINE_Paplitus jakultui Japonijoje ir Taivane, juo 1966 m. pirm\xc4\x85 kart\xc4\x85 prad\xc4\x97ta prekiauti Brazilijoje, kur gausi vietos japon\xc5\xb3 bendruomen\xc4\x97. \xc5\xa0iuo metu produktas parduodamas 31 \xc5\xa1alyje, nors jo bakterijos kult\xc5\xabros tiekiamos i\xc5\xa1 Japonijos, nepriklausomai nuo \xc5\xa1alies gamintojos._NEWLINE_Gaminys pilstomas \xc4\xaf skirtingos talpos indus. Australijoje, Naujojoje Zelandijoje, Europoje, Indijoje, Indonezijoje, Vietname tiekiamas 65 ml buteliukuose, JAV, Meksikoje (vienoje did\xc5\xbeiausi\xc5\xb3 jakulto rink\xc5\xb3), Japonijoje, Tailande, Malaizijoje ir Piet\xc5\xb3 Kor\xc4\x97joje \xe2\x80\x93 80 ml buteliukuose. J\xc5\xb3 yra ir Singap\xc5\xabre, Honkonge, Taivane ir Kinijoje, kuriose jakultas parduodamas 100 ml buteliukuose.'